अबोध बच्चा (बाल कविता)
टुकुर-टुकुर ओ ताकि रहल अछि ।
 आँखिसँ दुनिञा नापि रहल अछि ।
 एहि जग केर जगमगकेँ निहारैत, जग केर माया भाँपि रहल अछि । ।
 बाल-गोपाल स्वरूप छी बच्चा ।
 सृष्टिक कोमल रूप छी बच्चा ।
 छी अबोध, पर बोध कराबैछ, भगवानक छवि-रूपकेँ बच्चा । ।
 बच्चा नञि बस अगबहि बौआ ।
 बच्चा माने बुच्ची आ बौआ ।
 नेन्ना कोमल, कोमल नेनपन, देखि कऽ बिहुँसए आङ्गन कौआ । ।
 मैथिली पाक्षिक इण्टरनेट पत्रिका "विदेह" केर 216म अंक (15 दिसम्बर 2016) (वर्ष 9, मास 108, अंक 216) केर "बालानां कृते" स्तम्भमे प्रकाशित । 